บ้านหลังแรกได้เฮเพิ่มวงเงิน2ล้าน
คลังชงขยายเวลาบ้านหลังแรกออกไปอีก 1 ปี เพิ่มวงเงินซื้อบ้านได้ 2 ล้านบาท
23 เม.ย. 2555

คลังชงขยายเวลาบ้านหลังแรกออกไปอีก 1 ปี เพิ่มวงเงินซื้อบ้านได้ 2 ล้านบาท
นายวิรุฬ เตชะไพบูลย์ รมช.คลัง กล่าวว่า จะให้ธนาคารอาคารสงเคราะห์ (ธอส.) ขยายเวลาโครงการบ้านหลังแรกที่ให้สินเชื่อบ้าน 0% เป็นเวลา 3 ปี และจะสิ้นสุดการใช้สิทธิภายในปีนี้ออกไปอย่างน้อยอีก 1 ปี เนื่องจากที่ผ่านมายังมีผู้มาเข้าร่วมโครงการจำนวนน้อย




นอกจากนี้ ยังพิจารณาขยายมูลค่าของบ้านที่จะเข้าโครงการเป็น 2 ล้านบาท จากเดิมที่ให้ไว้ 1 ล้านบาท เนื่องจากราคาบ้านมีการปรับราคา และเพื่อให้ประชาชนสามารถซื้อบ้านที่มีราคาและคุณภาพสูงขึ้นมาเข้าร่วมโครงการได้
สำหรับการขยายมูลค่าของบ้านเป็น 2 ล้านบาท ยังมีการพิจารณาเพิ่มเติมว่าจะคิดมูลค่าบ้านไม่เกิน 2 ล้านบาท หรือว่าให้ขอสินเชื่อได้ไม่เกิน 2 ล้านบาท โดยราคาบ้านจะเป็นเท่าไรก็ได้ เพราะพบว่าคนที่ซื้อบ้านหลังแรกจำนวนมากที่ซื้อบ้านราคาเกินเงื่อนไข แต่วงเงินที่ต้องการสินเชื่อจริงไม่เกินที่กำหนดไว้
นายวิรุฬ กล่าวว่า จะเร่งดำเนินการขยายโครงการบ้านหลังแรกให้เร็วที่สุด เพื่อไม่ทำให้การขอสินเชื่อบ้านเกิดการสะดุด เพราะคนที่ต้องการซื้อบ้านหลังแรกรอมาตรการที่เปลี่ยนใหม่ เพราะมีเงื่อนไขที่ดีกว่า
รมช.คลัง กล่าวว่า ยังได้ให้นโยบาย ธอส. ให้ดำเนินการกระตุ้นเศรษฐกิจ โดยให้ปล่อยสินเชื่อบ้านระยะยาวๆ ผ่อนจำนวนน้อยๆ เพราะนอกจากไม่เป็นภาระกับผู้ผ่อนบ้าน รวมถึงหามาตรการสินเชื่อดอกเบี้ยต่ำเพื่อแบ่งเบาภาระกับลูกค้ากู้บ้านเก่าให้ช่วงเศรษฐกิจนี้ทำให้เกิดค่าใช้จ่ายเพิ่มสูงขึ้นทางด้านนโยบายรถคันแรกนั้น กระทรวงการคลังก็เตรียมที่จะขยายเวลาเพิ่ม โดยให้ผู้ที่จองซื้อรถในปีนี้แต่โอนรถในปีหน้า ได้สิทธิประโยชน์ขอคืนภาษีสรรพสามิตด้วย เนื่องจากยอดจองรถยนต์ขณะนี้มีสูง ผู้ผลิตจะส่งมอบรถไม่ทันโอนในสิ้นปีนี้ 
นายวิรุฬ กล่าวว่า ปัจจุบันสินเชื่อบ้านของไทยอยู่ที่19% ของผลิตภัณฑ์มวลรวมในประเทศ (จีดีพี) ต้องการให้การขยายให้ได้ 25% ของจีดีพี เพราะเป็นภาคอุตสาหกรรมที่สำคัญในการกระตุ้นเศรษฐกิจ แม้ว่าสินเชื่อบ้านของไทยเทียบกับจีดีพีจะสูง แต่ก็ยังน้อยกว่าเพื่อนบ้าน เช่น มาเลเซีย ที่สินเชื่อบ้านอยู่ที่ 30% ของจีดีพี